<classify> WAZIRI Mkuu, Kassim Majaliwa amemwagiza Mkurugenzi wa Jiji la Dodoma, Godwin Kunambi kusitisha ujenzi wa nyumba inayojengwa katika kiwanja cha wazi cha watoto kucheza na vile vile inaziba Barabara ya Tisa ya jijini Dodoma.Amemtaka Kunambi kuhakikisha wa eneo hilo anapewa eneo lingine.Waziri Mkuu alisema ramani ya mji huo inaonesha kuwa eneo hilo ambalo ni mtaa wa Makumbusho kuwa ni la wazi kupitika kutoka Uwanja wa Jamhuri hadi Hospitali ya Rufaa.Mkurugenzi huyo wa jiji aliahidi kutekeleza agizo hilo mara moja na kuahidi kuzungumza na Kamishna wa Ardhi wa Wizara ya Ardhi, Nyumba na Maendeleo ya Makazi kwa ajili ya kubadilisha hati ya ujenzi wa nyumba hiyo.Awali akizungumza na watumishi, Waziri Mkuu alimtaka Mkurugenzi Kunambi kuhakikisha anapopima maeneo ya viwanja na makazi, anazingatia kuachwa kwa maeneo ya wazi kwa ajili ya watu kupumzika.Alisema katika kupanga maeneo hayo, ni lazima kupima maeneo ya kutosha kwa ajili ya biashara, viwanda, makazi na shughuli mbalimbali ili kuhakikisha kwamba kunakuwa na viwanja vya kutosha kwa ajili ya shughuli mbalimbali.Mkurugenzi hakikisha kwamba kila unapopima maeneo mnatenga eneo la kupumzikia watu ili msirudie makosa yaliyofanyika katika Jiji la Dar es Salaam ambalo kila eneo limejaa makazi wala hakuna maeneo ya wazi kwa ajili ya kupumzikia, amesema.Kuhusu masuala ya fidia ya maeneo, Waziri Mkuu pia alisisitiza kwamba serikali italipa watu wote fidia kwa maeneo yanayochukuliwa kwa ajili ya shughuli mbalimbali ikiwemo eneo la Uwanja wa Ndege wa Msalato na eneo la Ihumwa kwa ajili ya ujenzi wa miundombinu mbalimbali.Pia alizitaka wizara zinapotaka kujenga majengo au kuwekeza kulipa fidia ya maeneo yaliyotwaliwa kabla ya kuanza ujenzi ili kuondoa migogoro.Awali Mkuu wa Wilaya ya Dodoma, Patrobas Katambi alielezea kuwa, migogoro mingine ya ardhi inatokana na umiliki wa awali, mingine imetokana na upimaji wa iliyokuwa Mamlaka ya Ustawishaji Makao Makuu CDA na mingine kutokana na upimaji mara mbili.Katambi alisema pamoja na migogoro hiyo, wilaya na mkoa wa ujumla umeweka mikakati ya kuhakikisha migogoro hiyo inakomeshwa kwa kutembelea kila kata ili kuitatua.Awali Mbunge wa Dodoma Mjini, Antony Mavunde alipongeza juhudi zinazofanywa na viongozi wa wilaya na mkoa kuhakikisha migogoro ya ardhi inakwisha.  <topic>: kitaifa 